Kommissionens forordning (EF) nr. 1176/2003

af 1. juli 2003

om ændring af forordning (EF) nr. 1019/2002 om handelsnormer for olivenolie

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 1513/2001(2), særlig artikel 35a, og

ud fra følgende betragtninger:

(1) I artikel 12, stk. 2, i Kommissionens forordning (EF) nr. 1019/2002(3), ændret ved forordning (EF) nr. 1964/2002(4), er det fastsat, at forordningen anvendes fra den 1. november 2002, undtagen artikel 2, 3, 5 og 6, der anvendes fra den 1. november 2003, idet produkter, der er legalt fremstillet og mærket i EF eller legalt indført i EF og overgået til frit forbrug inden den 1. november 2003, dog kan afsættes, indtil lagrene er opbrugt.

(2) I overensstemmelse med artikel 5, litra c), i forordning (EF) nr. 1019/2002 må kun de positive egenskaber, der er omhandlet i bilag XII til Kommissionens forordning (EØF) nr. 2568/91 af 11. juli 1991 om kendetegnene for olivenolie og olie af olivenpresserester og de i den forbindelse anvendte metoder(5), senest ændret ved forordning (EF) nr. 796/2002(6), anvendes. Det viser sig imidlertid, at de erhvervsdrivende, fordi der kun er anført et meget begrænset antal organoleptiske egenskaber i det pågældende bilag, har vanskeligt ved at beskrive deres oliers organoleptiske kendetegn på etiketterne.

(3) Da der på nuværende tidspunkt ikke findes objektive metoder til at efterprøve visse meget værdiforøgende organoleptiske kendetegn for jomfruolie, hvad smag, lugt og farve angår, er det ikke muligt at anføre disse egenskaber på etiketterne. Med de positive organoleptiske egenskaber, der for tiden er fastsat i bilag XII til forordning (EØF) nr. 2568791, er det heller ikke muligt på udtømmende vis at beskrive de store sorts- og smagsforskelle for jomfruolie.

(4) Da arbejdet med at udvikle nye metoder til organoleptisk evaluering, som kan udvide antallet af positive egenskaber for jomfruolie, fortsat står på, og for at give de organer, der udarbejder nye og mere udtømmende metoder, mere tid til arbejdet, bør anvendelsesperioden for artikel 5, litra c), i forordning (EF) nr. 1019/2002 forlænges med et år.

(5) Forordning (EF) nr. 1019/2002 bør derfor ændres tilsvarende.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

Artikel 12, stk. 2, i forordning (EF) nr. 1019/2002 affattes således:

"2. Den anvendes fra den 1. november 2002.

Artikel 2 og 3, artikel 5, litra a), b) og d), og artikel 6 anvendes fra den 1. november 2003.

Artikel 5, litra c), anvendes fra den 1. november 2004.

Artikel 11 anvendes fra den 1. juli 2002.

Dog kan produkter, der er legalt fremstillet og mærket i EF eller legalt indført i EF og overgået til frit forbrug inden den 1. november 2003, afsættes, indtil lagrene er opbrugt."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. juli 2003.

På Kommissionens vegne

Franz Fischler

Medlem af Kommissionen

(1) EFT 172 af 30.9.1966, s. 3025/66.

(2) EFT L 201 af 26.7.2001, s. 4.

(3) EFT L 155 af 14.6.2002, s. 27.

(4) EFT L 300 af 5.11.2002, s. 3.

(5) EFT L 248 af 5.9.1991, s. 1.

(6) EFT L 128 af 15.5.2002, s. 8.